Twee ‘gewapende rowers’ in KZN doodgeskietArgieffoto Die waarnemende provinsiale polisiekommissaris, lt.genl. Nhlanhla Mkhwanazi, het ŉ groep polisiebeamptes geloof vir hul dapperheid ná hul betrokkenheid Donderdag in ŉ operasie om vermeende gewapende rowers aan die noordkus van KwaZulu-Natal aan te keer. Brig. Jay Naicker, woordvoerder van die polisie, het gesê verskeie polisie-eenhede was omstreeks 12:00 besig met ŉ gesamentlike operasie op die N2 naby Nyoni. “Polisiebeamptes het die motor opgemerk wat die verdagtes gebruik het. Hulle wou die bestuurder voorkeer, maar die twee insittendes het op die beamptes begin skiet. Die polisievoertuig is beskadig.” Naicker het gesê die twee verdagtes is noodlottig gewond tydens die skietery met die polisie. “Beamptes het beslag gelê op twee ongelisensieerde vuurwapens. Die mans word vermoedelik verbind met verskeie sake van gewapende roof in KwaZulu-Natal.”